ครม.ไฟเขียวคนละครึ่งเฟส2
ครม. เห็นชอบคนละครึ่งเฟส 2 แจกเงิน 15 ล้านคน และแจกเงินผู้มีรายได้น้อยอีกกว่า 13 ล้านคน
8 ธ.ค. 2563

นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบมาตรการตุ้นการบริโภคตามที่กระทรวงการคลังเสนอ ประกอบด้วย มาตรการคนละครึ่งเฟส 2 ให้กับประชาชนจำนวน 15 ล้านคน ประกอบด้วย
1. ผู้ได้สิทธิเดิมเฟส 1 จำนวน 10 ล้านคน โดยขยายเวลามาตรการจากเดิม 31 ธ.ค. 2563 เป็น 31 มี.ค. 2564 และให้เพิ่มเงินอีกคนละ 500 บาท รวมกับของเดิม 3,000 บาท รวมเป็น 3,500 บาท
2. เปิดให้ลงทะเบียนเพิ่มอีก 5 ล้านคน ได้วงเงิน 3,500 ล้านบาท กระทรวงการคลังจะเปิดให้ลงทะเบียน ในวันที่ 16 ธ.ค. 2563 ตั้งแต่เวลา 06.00 น. เป็นต้นไป ผ่าน www.คนละครึ่ง.com เริ่มใช้จ่ายได้วันที่ 1 ม.ค. 2564 ถึง 31 มี.ค. 2564
ทั้งนี้ ผู้ที่ลงทะเบีบนใหม่ 5 ล้านคน ยังเป็นเงื่อนไขเดิม ต้องใช้จ่ายภายใน 14 วัน หลังได้สิทธิ ไม่เช่นนั้นจะถูกตัดสิทธิ และไม่สามารถลงทะเบียนรอบใหม่ได้ หากเปิดให้มีการลงทะเบียนรอบเก็บตก และผู้ที่ได้สิทธิคนละครึ่งทั้งเฟส 1 และ 2 ไม่สามารถใช้สิทธิมาตรการช้อปดีมีคืนได้
นายอนุชา กล่าวว่า มาตรการคนละครึ่งเฟส 2 ใช้งบ 2.25 หมื่นล้านบาท ทำให้มีเงินหมุนเวียนในระบบเศรษฐกิจ 4.5 หมื่นล้านบาท เมื่อรวมกับเฟส1 จะทำให้มีเงินหมุนเวียนในระบบ 1.05 แสนล้านบาท ทำให้จีดีพีขยายตัวได้เพิ่ม 0.32%
นอกจากนี้ ครม. ยังเห็นชอบ ช่วยเหลือผู้ถือบัตรสวัสดิแห่งรัฐ หรือ บัตรผู้มีรายได้น้อย 13.75 ล้านคน อีกเดือนละ 500 บาท เป็นเวลา 3 เดือน ตั้งแต่เดือน ม.ค.-มี.ค. 2564 เป็นวงเงินที่ต้องใช้ 2.2 หมื่นล้านบาท